text: নিরুপমা ও রাজেন্দ্র (কন্নড়:ನಿರುಪಮ ಮತ್ತು ರಾಜೇಂದ್ರ ), হলেন ভরতনাট্যম এবং কত্থক নৃত্য শৈলীর খ্যাতিমান দুই ভারতীয় শাস্ত্রীয় নৃত্যশিল্পী যুগল। তাঁরা কর্ণাটকের বেঙ্গালুরুর বাসিন্দা।
  
  প্রাথমিক জীবন
  
  নিরুপমা অত্যন্ত শৈশবেই নাচকে ভালবেসে ফেলেছিলেন। ৫ বছর বয়সে তিনি আনুষ্ঠানিকভাবে নাচ শিখতে শুরু করেন। প্রথমে তিনি শেখেন ভরতনাট্যম এবং তারপর শেখেন কত্থক।
  
  বিদ্বান, সংগীতজ্ঞ ও সংস্কৃত পণ্ডিতদের একটি শক্তিশালী ঐতিহ্যবাহী পরিবারে রাজেন্দ্র জন্ম নিয়েছিলেন। রাজেন্দ্র ৪ বছর বয়স থেকেই তাঁর পিতার নাটক ও নৃত্য সংস্থায় নৃত্য প্রদর্শন করেছিলেন। তিনি আনুষ্ঠানিকভাবে ভারতনাট্যমে প্রশিক্ষণ পেয়েছিলেন কিশোর বয়সেই। তারপরে তিনি গুরুত্ব সহকারে কত্থক শিখতে শুরু করেন।
  
  জীবন এবং কাজ 
  
  নিরুপমা ও রাজেন্দ্র 'অভিনব নৃত্য সংস্থা'র মালিক। সেখানে তাঁরা শিক্ষার্থীদের ভরতনাট্যম ও কত্থক শেখান এবং ঐতিহ্যবাহী ধ্রুপদী নৃত্যগুলি সকলের মধ্যে ছড়িয়ে দেওয়ার কাজ করেন। তাঁরা অনেকগুলি নৃত্য পরিকল্পনা করেছেন এবং প্রযোজনা করেছেন। তাঁরা মার্কিন যুক্তরাষ্ট্র, কানাডা এবং ইউরোপের বেশ কয়েকটি শহরে ভ্রমণ করে নৃত্য প্রদর্শন করেছেন। তাঁরা ২০ বছরেরও বেশি সময় ধরে নৃত্য জগতের সঙ্গে যুক্ত। ভারতীয় জাতীয় টেলিভিশনে তাঁরা সর্বোচ্চ শ্রেণীর শিল্পী বলে পরিগণিত হন।
  
  নৃত্য সম্পাদন এবং পর্যালোচনা 
  
  ২০১০ সালে, অভিনব সংস্থা "ওজাস" নামে (একটি সংস্কৃত শব্দ যার অর্থ "প্রাণশক্তি") একটি পরিবেশনা তৈরি করে। চেন্নাইতে এটি শ্রী কৃষ্ণ গণ সভা এবং ব্যাঙ্গালোরে চৌদিয়া মেমোরিয়াল হল কর্তৃক আয়োজিত হয়েছিল। দ্য হিন্দু র তথ্য অনুযায়ী, দু'ঘণ্টার অনুষ্ঠানটিতে কত্থক নৃত্যকে অপ্রচলিত ভাবে উপস্থাপন করা হয়েছিল এবং এটি একটি উন্নত মানের নৃত্য পরিকল্পনা ও প্রযোজনা ছিল। 'দ্য জয় গিভিং উইক' এর (আনন্দ দায়ক সপ্তাহ) অংশ হিসাবে, একটি সামাজিক উদ্দেশ্যে, তাঁরা ব্যাঙ্গালোরের এসএপি ল্যাবে নৃত্য প্রদর্শন করেছিলেন। তাঁরা ভাগবতম উৎসবে এবং চেন্নাইয়ের ভারতীয় বিদ্যা ভবনে কত্থক পরিবেশন করেছেন।
  
  পুরস্কার এবং স্বীকৃতি 
  
  ১৯৯৮ সালে, কর্ণাটক সরকারের পক্ষ থেকে, নিরুপমাকে নাট্য ময়ূরী এবং রাজেন্দ্র নাট্য ময়ূর উপাধি দেওয়া হয়েছিল, তাঁদের নাচের শ্রেষ্ঠত্বের জন্য। ২০১১ সালে, এই যুগলকে, ভারতীয় ঐতিহ্যবাহী নৃত্যে তাঁদের অবদানের জন্য কর্ণাটক রাজ্য সরকারের 'কর্ণাটক কলাশ্রী' পুরস্কার দেওয়া হয়েছিল। ২০১৩ সালে, নিরুপমা ও রাজেন্দ্রকে বেঙ্গালুরুর রবীন্দ্র কলাক্ষেত্রে নৃত্যশিল্পী ইউএস কৃষ্ণ রাওয়ের শ্রদ্ধাঞ্জলি হিসাবে আয়োজিত একটি নৃত্য উৎসব মহা মায়ায় তাঁদের অবদানের জন্য সম্মানিত করা হয়েছিল।
  
  তথ্যসূত্র
  
  বহিঃসংযোগ 
  
  বিষয়শ্রেণী:জীবিত ব্যক্তি
  বিষয়শ্রেণী:২১শ শতাব্দীর ভারতীয় নৃত্যশিল্পী
title: নিরুপমা রাজেন্দ্র